CELEX: 32008R0640
Language: lt
Date: 2008-07-04 00:00:00
Title: 2008 m. liepos 4 d. Komisijos reglamentas (EB) Nr. 640/2008, kuriuo iš dalies keičiamas Reglamentas (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų

5.7.2008   
            
            
               LT
            
            
               Europos Sąjungos oficialusis leidinys
            
            
               L 178/11
            
         
      KOMISIJOS REGLAMENTAS (EB) Nr. 640/2008
   2008 m. liepos 4 d.
   kuriuo iš dalies keičiamas Reglamentas (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 113 straipsnio 1 dalies a punktą ir 121 straipsnio h punktą kartu su 4 straipsniu,
   kadangi:
   
               (1)
            
            
               1991 m. liepos 11 d. Komisijos reglamentu (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų (2) nustatytos cheminės ir organoleptinės alyvuogių aliejaus ir maišyto alyvuogių išspaudų aliejaus savybės bei šių savybių analizės metodai.
            
         
               (2)
            
            
               Pagal Reglamento (EEB) Nr. 2568/91 2 straipsnio 1 dalies dešimtą įtrauką, pirmojo spaudimo alyvuogių aliejaus organoleptinėms savybėms įvertinti taikomas to paties reglamento XII priede nurodytas metodas.
            
         
               (3)
            
            
               2007 m. lapkričio mėn. Tarptautinė alyvuogių aliejaus taryba (TAAT) patvirtino persvarstytą pirmojo spaudimo alyvuogių aliejaus organoleptinio vertinimo metodą. Persvarstytame metode atnaujinti teigiami ir neigiami pirmojo spaudimo alyvuogių aliejaus požymiai ir metodo apibūdinimas. Jame taip pat pakeistas pirmojo spaudimo alyvuogių aliejaus trūkumų pajautimo didžiausios ribos dydis.
            
         
               (4)
            
            
               TAAT persvarstytame pirmojo spaudimo alyvuogių aliejaus organoleptinio vertinimo metode nustatytos tam tikrų terminų ir posakių, susijusių su pirmojo spaudimo alyvuogių aliejaus organoleptinėmis savybėmis, neprivalomo naudojimo sąlygos etiketėse. Reikėtų nustatyti, kad degustuotojų grupės vadovai galėtų patvirtinti, kad aliejus atitinka su minėtų terminų ir posakių vartojimu susijusias apibrėžtis.
            
         
               (5)
            
            
               Todėl Reglamentas (EEB) Nr. 2568/91 turėtų būti atitinkamai iš dalies pakeistas.
            
         
               (6)
            
            
               Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EEB) Nr. 2568/91 iš dalies keičiamas taip:
   
               1)
            
            
               I priedo lentelės 11 stulpelyje („Organoleptinis trūkumų vidurkio įvertinimas (Md)“), antroje ir trečioje eilutėse bei 2 išnašoje skaičius „2,5“ pakeičiamas skaičiumi „3,5“;
            
         
               2)
            
            
               XII priedo tekstas pakeičiamas šio reglamento priedo tekstu.
            
         2 straipsnis
   Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
   Šis reglamentas taikomas nuo 2008 m. spalio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje, 2008 m. liepos 4 d.
      
         
            Komisijos vardu
         
         Mariann FISCHER BOEL
         
         
            Komisijos narė
         
      
   
   
      (1)  OL L 299, 2007 11 16, p. 1. Reglamentas su paskutiniais pakeitimais, padarytais Komisijos reglamentu (EB) Nr. 510/2008 (OL L 149, 2008 6 7, p. 61).
   
      (2)  OL L 248, 1991 9 5, p. 1. Reglamentas su paskutiniais pakeitimais, padarytais Reglamentu (EB) Nr. 702/2007 (OL L 161, 2007 6 22, p. 11).
   
      PRIEDAS
      „
            XII PRIEDAS
            TARPTAUTINĖS ALYVUOGIŲ ALIEJAUS TARYBOS PIRMOJO SPAUDIMO ALYVUOGIŲ ALIEJAUS ORGANOLEPTINIO VERTINIMO METODAS
            1.   DALYKAS IR TAIKYMO SRITIS
            Šio metodo pagrindas – 2007 m. lapkričio 16 d. sprendimas Nr. DEC-21/95-V/2007 dėl Tarptautinės alyvuogių aliejaus tarybos persvarstyto pirmojo spaudimo alyvuogių aliejaus organoleptinio vertinimo metodo. Šio metodo tikslas – nustatyti pirmojo spaudimo alyvuogių aliejaus organoleptinių savybių vertinimo tvarką kaip tai apibrėžta Reglamento (EB) Nr. 1234/2007 XVI priedo 1 punkte ir nustatyti metodą, naudotiną aliejaus rūšiai remiantis tomis savybėmis nustatyti. Metode taip pat pateikiamos su neprivalomu žymėjimu susijusios nuorodos.
            Šį metodą galima taikyti tik pirmojo spaudimo alyvuogių aliejui ir jo rūšies ar žymėjimo nustatymui remiantis trūkumų stiprumu, „vaisių“ požymiu ir kitais teigiamais požymiais, apie kuriuos sprendžia atrinktų, apmokytų ir patikrintų degustuotojų grupė.
            2.   BENDROSIOS NUOSTATOS
            Dėl aliejaus bendrojo pagrindinio žodyno, degustavimo patalpos ir degustavimo stiklinės ir kitokių su šiuo metodu susijusių klausimų rekomenduojama remtis Tarptautinės alyvuogių aliejaus tarybos nuostatomis, visų pirma – 2007 m. lapkričio 16 d. sprendimu Nr. DEC-21/95-V/2007 dėl pirmojo spaudimo alyvuogių aliejaus organoleptinio vertinimo metodo.
            3.   SPECIALUSIS ŽODYNAS
            3.1.   Teigiami požymiai
            Vaisių: iš karto ir (arba) giliai nosyje užuodžiami (pajuntami) įvairūs aromatai (atsižvelgiant į alyvuogių rūšį), būdingi aliejui, pagamintam iš žalių arba sunokusių sveikų ir šviežių vaisių.
            
               Vaisių požymis nurodomas kaip žalių vaisių, kai aromatas ir skonis primena iš žalių vaisių išspaustam aliejui būdingą aromatą ir skonį.
            
               Vaisių požymis nurodomas kaip sunokusių vaisių, kai aromatas ir skonis primena iš sunokusių vaisių išspaustam aliejui būdingą aromatą ir skonį.
            Kartus: liežuvio šaknyje esančiais svogūnėliais pajaučiamas paprastas skonis, būdingas aliejams, pagamintiems iš žalių arba iš pradedančių nokti alyvuogių.
            Aštrus: visoje burnos ertmėje, ypač gerklėje, jaučiamas dilgsėjimas; charakteringa aliejui, pagamintam sezono pradžioje, paprastai iš dar neprinokusių alyvuogių.
            3.2.   Neigiami požymiai
            Sudvisęs: prieskonis, būdingas aliejui, pagamintam iš kaupuose laikytų alyvuogių, kurių anaerobinis fermentavimo procesas gerokai paspartėjęs, arba prieskonis, atsiradęs dėl ilgalaikio aliejaus sąlyčio su anaerobinį fermentavimo procesą taip pat patyrusiomis statinių ir talpyklų dekantavimo nuosėdomis.
            Atsiduodantis pelėsiais – drėgme: prieskonis, būdingas aliejams, pagamintiems iš alyvuogių, kuriose užsiveisė didelis grybelių ir mielių bakterijų kiekis drėgnas alyvuoges kelias dienas palaikius supiltas į kaupus.
            Vyno – acto arba rūgštus – aitrus: būdingas kai kurių aliejų aromatas, primenantis vyną arba actą. Atsiranda daugiausia dėl aerobinio alyvuogių ar alyvuogių masės likučių blogai išplautuose dembliuose fermentacijos proceso, dėl kurio susidaro acto rūgštis, etilacetatas ir etanolis.
            Metalo: prieskonis, primenantis metalą. Prieskonis, atsirandantis dėl ilgalaikio aliejaus sąlyčio su metaliniais paviršiais gniuždymo, maišymo, spaudimo arba laikymo metu.
            Apkartęs: būdingas aliejams, paveiktiems stipraus oksidacijos proceso.
            Pakaitintas arba pridegęs: prieskonis būdingas aliejams, kurie buvo per stipriai ir (arba) per ilgai kaitinami juos gaminant, ypač jei terminis masės maišymas buvo atliekamas netinkamomis sąlygomis.
            Šieno – medienos: prieskonis, būdingas kai kuriems aliejams, pagamintiems iš sausų alyvuogių.
            Sunkus: kai kurių senų aliejų burnoje sukeliamas tirštumo, klampumo pojūtis.
            Tepalų: aliejaus skonis, primenantis dyzeliną, taukus ar mineralinę alyvą.
            Augalinio vandens: aliejaus prieskonis, atsiradęs dėl ilgo sąlyčio su fermentacijos paveiktu augaliniu vandeniu.
            Sūrymo: aliejaus, pagaminto iš alyvuogių, kurios buvo konservuojamos sūryme, prieskonis.
            Esparto: prieskonis, būdingas aliejui, pagamintam alyvuoges spaudžiant naujuose dembliuose iš esparto žolės. Prieskonis gali skirtis pagal tai, ar dembliai pagaminti iš žalios ar džiovintos žolės.
            Žemių: prieskonis, būdingas aliejui, pagamintam iš alyvuogių, surinktų kartu su žemėmis, arba purvinų ir nenuplautų alyvuogių.
            Kirmėlių: aliejaus, pagaminto iš alyvuogių, kurias smarkiai pažeidė alyvmedžių musių (Bactrocera Oleae) lervos, prieskonis.
            Agurkų: prieskonis, atsirandantis susidarius 2-6 nonadienaliui ir būdingas aliejui, per ilgai laikytam sandariai uždarytuose induose, ypač skardinėse.
            Drėgnos medienos: prieskonis, būdingas aliejui, išspaustam iš šalnos pakąstų alyvuogių.
            3.3.   Neprivaloma etikečių terminologija
            Gavęs prašymą degustuotojų grupės vadovas gali patvirtinti, kad, priklausomai nuo požymių pojūčio ir stiprumo, įvertinti aliejai atitinka apibrėžtis ir intervalus atitinkančius šiuos posakius ir būdvardžius:
            
                        a)
                     
                     
                        kiekvienu 3.1 punkte išvardytų teigiamų požymių atveju („vaisių“ požymis esant reikalui apibūdinamas kaip žalių vaisių ar sunokusių vaisių, aštrus ir kartus):
                        
                                    i)
                                 
                                 
                                    terminas „stiprus“ gali būti naudojamas, kai atitinkamo požymio mediana didesnė už 6;
                                 
                              
                                    ii)
                                 
                                 
                                    terminas „vidutinis“ gali būti naudojamas, kai atitinkamo požymio mediana yra nuo 3 iki 6;
                                 
                              
                                    iii)
                                 
                                 
                                    terminas „silpnas“ gali būti naudojamas, kai atitinkamo požymio mediana mažesnė už 3;
                                 
                              
                                    iv)
                                 
                                 
                                    atitinkami požymiai gali būti vartojami nenurodant i, ii ir iii papunkčiuose išvardytų būdvardžių, jei atitinkamo požymio mediana ne mažesnė už 3;
                                 
                              
                  
                        b)
                     
                     
                        terminas „subalansuotas“ gali būti vartojamas aliejui, kuris nėra nesubalansuotas, apibūdinti. Nesubalansavimas suprantamas kaip uoslės-skonio ir lytėjimo pojūtis, kai kartumo ir (arba) aštrumo požymių mediana 2 punktais didesnė už „vaisių“ požymio medianą;
                     
                  
                        c)
                     
                     
                        posakis „švelnus aliejus“ gali būti vartojamas aliejui, kurio kartaus ir aštraus požymių mediana mažesnė už 2 ar lygi 2, apibūdinti.
                     
                  4.   DEGUSTUOTOJŲ GRUPĖ
            Degustuotojų grupę sudaro degustuotojų grupės vadovas ir 8–12 degustuotojų.
            Degustuotojų grupės vadovas turi būti aukštą kvalifikaciją įgijęs ekspertas, išmanantis įvairias aliejaus rūšis. Jis atsakingas už degustuotojų grupės darbo organizavimą ir veiklą, už bandinių ruošimą ir kodavimą bei jų pateikimą degustuotojui, taip pat už gautų duomenų surinkimą ir jų statistinį apdorojimą.
            Jis taip pat parenka degustuotojus, prižiūri jų mokymąsi bei jų darbo kokybę, siekdamas užtikrinti, kad jų įgūdžiai būtų pakankamo lygio.
            Degustuotojai, tikrinantys organoleptines aliejaus savybes, turi būti parinkti ir apmokyti remiantis jų gebėjimu atskirti panašius bandinius, vadovaujantis Tarptautinės alyvuogių aliejaus tarybos kvalifikuotų pirmojo spaudimo aliejaus degustuotojų atrankos, mokymo ir stebėjimo vadovu.
            Degustuotojų grupės turi įsipareigoti dalyvauti nacionaliniuose, Bendrijos ir tarptautiniuose organoleptinių charakteristikų įvertinimuose, organizuojamuose siekiant užtikrinti nuolatinį pojūčių kriterijų stebėjimą ir suderinimą. Be to, pagal šio reglamento 4 straipsnio 1 dalies nuostatas patvirtintos degustuotojų grupės visą informaciją apie degustuotojų grupės sudėtį ir jų, kaip patvirtintos grupės, atliktų įvertinimų skaičių privalo kasmet pateikti atitinkamai valstybei narei.
            5.   ORGANOLEPTINIS VERTINIMAS IR RŪŠIES NUSTATYMAS
            5.1.   Degustuotojo pildomas savybių įvertinimo lapas
            Savybių įvertinimo lapas, kurį pildo degustuotojas, yra pateiktas šio metodo A priedėlyje.
            Kiekvienas degustuotojų grupei priklausantis degustuotojas uosto, po to ragauja analizei skirtą aliejų. Po to savybių įvertinimo lape 10 cm skalėje jis pažymi pajustų neigiamų ir teigiamų požymių stiprumą (1). Pajutęs žalių vaisių ar sunokusių vaisių „vaisių“ požymio pobūdį, degustuotojas pažymi atitinkamą vertinimo lapo langelį.
            Pajutus savybių įvertinimo lape nenurodytus neigiamus požymius, juos reikia pažymėti grafoje „Kita“, naudojant kuo tiksliau juos apibūdinantį nustatytą terminą ar terminus.
            5.2.   Degustuotojų grupės vadovo atliekamas duomenų apdorojimas
            Degustuotojų grupės vadovas surenka kiekvieno degustuotojo užpildytus savybių įvertinimo lapus; patikrina nurodytą požymių stiprumą; pastebėjęs ką nors neįprasto, paprašo degustuotojo peržiūrėti savo lapą ir, reikalui esant, pakartoti bandymą.
            Degustuotojų grupės vadovas gali įvesti kiekvieno degustuotojo gautus duomenis į kompiuterinę programą, suderinamą su statistinio medianos apskaičiavimo metodu, pateiktu B priedėlyje. Bandinio duomenys įvedami naudojant matricą, sudarytą iš 9 jutimo požymių atitinkančių 9 stulpelių ir n eilučių, atitinkančių n degustuotojų.
            Jei ne mažiau nei 50 % degustuotojų grupės narių grafoje „Kita“ pažymi neigiamą požymį, šio požymio mediana turi būti apskaičiuota ir atitinkamai nustatyta aliejaus rūšis.
            Kad įvertintas aliejus atitinka 3.3.a punkto sąlygas, susijusias su terminais „žali vaisiai“ ir „sunokę vaisiai“, degustuotojų grupės vadovas gali patvirtinti tik tuo atveju, jei ne mažiau kaip 50 % degustuotojų pažymėjo pajutę „vaisių“ požymio žalių vaisių ar sunokusių vaisių pobūdį.
            Jei atliekama analizė, kurios metu tikrinama atitiktis, atliekamas bandymas. Jei analizių rezultatai prieštaringi, degustuotojų grupės vadovas turi suorganizuoti pakartotinę analizę. Jei analizių rezultatai nenuoseklūs, įvertinimas turi būti atliekamas tris kartus. Tokiais atvejais požymių mediana skaičiuojama remiantis medianų vidurkiu. Visi tokių analizių pakartojimai turi būti atliekami atskirų seansų metu.
            5.3.   Aliejaus rūšies nustatymas
            Atsižvelgiant į trūkumų medianą ir „vaisių“ požymio medianą aliejus suskirstomas į toliau nurodytas kategorijas. Trūkumų mediana – tai didžiausia labiausiai pajusto neigiamo požymio mediana. Trūkumų mediana ir „vaisių“ požymio mediana išreiškiamos vienos dešimtosios tikslumu, o stabilaus nuokrypio koeficientas turi būti ne didesnis nei 20 %.
            Aliejaus rūšis nustatoma lyginant trūkumų medianos ir „vaisių“ požymio medianos dydžius su toliau nustatytais etaloniniais intervalais. Kadangi šių intervalų ribos nustatytos atsižvelgiant į metodo klaidas, jos laikomos absoliučiomis. Programinė įranga atvaizduoja rūšį statistikos duomenų lentelėje ar diagramoje.
            a)   aukščiausios kokybės pirmojo spaudimo alyvuogių aliejus: trūkumų mediana lygi 0, „vaisių“ požymio mediana didesnė už 0;
            b)   pirmojo spaudimo alyvuogių aliejus: trūkumų mediana didesnė už 0 ir mažesnė arba lygi 3,5; „vaisių“ požymio mediana didesnė už 0;
            c)   klasikinis alyvuogių aliejus (lampante): trūkumų mediana didesnė už 3,5; arba trūkumų mediana ne didesnė nei 3,5; „vaisių“ požymio mediana lygi 0.
            5.4.   Ypatingas atvejis
            Jei teigiamo požymio (išskyrus „vaisių“ požymio) mediana viršija 5,0, degustuotojų grupės vadovas tai pažymi aliejaus analizės sertifikate.
         
         
            A priedėlis
            Pirmojo spaudimo alyvuogių aliejaus savybių įvertinimo lapas
            
               
         
         
            B priedėlis
            MEDIANOS IR PASIKLIAUTINŲJŲ INTERVALŲ APSKAIČIAVIMO METODAS
            Mediana
            
               
            Mediana – tai realusis skaičius Xm, apibrėžiamas taip: tikimybė (P), kad sklaidos (X) dydžiai yra mažesni už tą skaičių (Xm), yra ne didesnė negu 0,5, o tikimybė (P), kad sklaidos (X) dydžiai nėra didesni už Xm, yra ne mažesnė negu 0,5. Pagal kitą apibrėžtį mediana yra 50-asis sklaidos dydžių, išdėstytų didėjančia tvarka, procentilis. Paprasčiau sakant mediana yra vidurinis tam tikra tvarka išrikiuotų nelyginių skaičių imties dydis, arba tam tikra tvarka išrikiuotų lyginių skaičių imties dviejų vidurinių skaičių vidurkis.
            Stabilus standartinis nuokrypis
            Norint apskaičiuoti stabilų standartinį nuokrypį Stuarto ir Kendallo metodu, reikia patikimai apskaičiuoti kintamumą, susijusį su medianos regresija. Asimptotinio standartinio nuokrypio formulė, t. y. nagrinėjamųjų duomenų kintamumo stabilus apskaičiavimas, kai N yra stebėjimų skaičius, o IQR – tarpkvartilinis nuotolis, kurį sudaro tiksliai 50 % visų bet kurios tikimybės sklaidos atvejų.
            
               
            Tarpkvartilinis nuotolis gaunamas apskaičiavus nuokrypio tarp 75-ojo ir 25-ojo procentilių dydį.
            IQR = 75-asis procentilis – 25-asis procentilis
            Procentilis – tai skaičius Xpc, apibrėžiamas taip: tikimybė (P), kad sklaidos skaičiai yra mažesni už Xpc, yra mažesnė arba lygi nustatytajai šimtajai, o tikimybė (P), kad sklaidos skaičiai yra ne didesni už Xpc, yra didesnė arba lygi minėtajai šimtajai. Šimtoji – tai naudojama sklaidos trupmena. Medianą yra 50/100.
            
               
            Kitaip tariant, procentilis – tai sklaidos skaičius, atitinkantis nustatytą plotą, pažymėtą pagal sklaidos arba tankio kreivę. Pavyzdžiui, 25-asis procentilis – tai sklaidos skaičius, atitinkantis plotą, lygų 0,25 arba 25/100.
            Stabilios variacijos koeficientas, %
            SVK % – tai bedimensis dydis, t. y. neturintis matmenų, rodantis procentinį skaičių imties kintamumo dydį. Dėl šios priežasties tai labai naudinga degustuotojų grupės narių patikimumui patikrinti.
            
               
            95 % pasikliautinieji intervalai ties mediana
            95 % (pirmos rūšies paklaidos dydis yra lygus 0,05 arba 5 %) pasikliautinieji intervalai nurodo galimą medianos dydžio kitimo intervalą, jei būtų įmanoma eksperimentą kartoti iki begalybės. Praktiškai šis intervalas nurodo analizės kintamumo intervalą, esant pasirinktoms darbo sąlygoms, jei analizę būtų galima kartoti keletą kartų. Intervalu galima įvertinti, kaip ir SVK % atveju, analizės patikimumą.
            ICsup = Me + (c.S*)
            ICinf = Me – (c.S*)
            kur c lygus 1,96, jei pasikliautinasis intervalas yra 0,95.
         “
      
         (1)  Degustuotojas neprivalo ragauti aliejaus, užuodęs labai stiprų neigiamą požymį. Šią išimtinę aplinkybę jis pažymi vertinimo lape.